Kuopion museot

Avoin kuvapaja
2024-04-04 14:00 - 16:30, 2024-03-21 14:00 - 16:30 (Europe/Helsinki) | Kuopion museo
Kaikenikäisille aikuisille suunnatut avoimet kuvapajat, jossa taiteen keinoin tapahtuvaan tekemiseen syvennytään eri teemojen kautta. Aiempaa kokemusta piirtämisestä tai maalaamisesta ei tarvita.
Ei ennakkoilmoittautumista, mukaan voi tulla silloin kun itselle sopii. Pajatoiminta on maksutonta ja taidetarvikkeet löytyvät paikan päältä. Huom! Paikkoja oppimistilassa on rajoitettu määrä.
TORSTAIN KUVAPAJA KLO 14‒16.30 Kuopion museon katukerroksen oppimistilassa seuraavina päivinä: 18.1. / 25.1. / 1.2. / 8.2. / 15.2. / 22.2. / 29.2. / talvitauko / 21.3. / 4.4. / 11.4. / 18.4. / 25.4.
Järj. Kuopion kaupunki, Kansalaistoiminnan palvelut. Yhteistyössä Kuopion museo.

Peruttu,Korttelivartti: Kuvien kertomaa 4.4.2024 14:00 - 14:30
2024-04-04 14:00 - 14:30 | Korttelimuseo, Kirkkokatu 22, Kuopio, 70100
Valitettavasti Korttelivartti on peruttu.

Korttelivartilla pääset kuulemaan, mitä Juho Rissanen meillä ja maailmalla- näyttelyyn valitut kuvat kertovat Juho Rissasen elämästä Kuopiossa. Kuvista kertoo valokuvakokoelmien ja arkiston intendentti Pekka Kankkunen. Vartille pääset osallistumaan pääsymaksun hinnalla, ja opastus kestää 15–30 minuuttia.
Kuva: Tulliportinkatua, Karl Granit, 1890-92; piirrokset Mea Kaikkonen.
Seuraava vartti: 11.4. Juho Rissasen Kuopio -mobiilipelin esittely, Sanna Reinikainen, museolehtori

Juho Rissanen meillä ja maailmalla 13.10.2023–14.4.2024
Taiteilijan lapsuudessa olivat voimakkaasti läsnä niin kuolema kuin ainainen nälkä. Kiertolaiselämää eläneen pojan elämään mahtui silti myös hauskoja hetkiä – muistoja ihmisistä, paikoista ja sattumuksista pienessä Kuopion maalaiskaupungissa. Milloin hän jäi nutustaan roikkumaan räystääseen, putosi jäihin tai tikkaat kaatuivat katulamppuja sytyttäessä – onneakin oli aika usein matkassa, ettei pahempaa sattunut. Koulunkäynti estyi myös kerta toisensa jälkeen. Lopullisesti haaveet opintiestä mursi isän kuolema Juhon ollessa 10-vuotias. Perheen vanhimpana lapsena tapahtuma pakotti pojan perheen elättäjäksi äidin rinnalle.
Juho Rissanen ponnisti maailmalle köyhyydestä ja kurjuudesta. Maailmalle lähtönsä jälkeenkin Rissanen palasi usein kotiseuduilleen Pohjois-Savoon maalaamaan ja keräsi ulkomaanmatkoillaan merkittävän kokoelman esineitä rakkaudesta kotikaupunkiinsa. Aasiasta ja Afrikasta peräisin oleva kokoelma sisältää lähes 150 objektia. Nämä maailmalta kotiin Kuopioon lähetetyt esineet ja 1800-luvun lopun valokuva-aineisto ovatkin näyttelyn herkullisinta antia.

Kantin Kestävä Keskiviikko: Kirjastopuutarhat ja laatikkoviljelyn vinkit
2024-04-03 16:30 - 18:00
Kutkuttaako keväinen multa, syyhyävätkö sormet istutuspuuhiin? Aloitamme oman laatikkoviljelyprojektin tulevalle kesälle! Tällä kerralla kuulemme esimerkkejä toteutuneista kirjasto- ja kaupunkiviljelmistä sekä saamme osuvimpia vinkkejä laatikkoviljelmien suunnitteluun.

Emma Karimaa Nokialta kertoo etäyhteydellä esimerkkejä kirjastopuutarhoista: ”Miksi ja miten kirjastot ovat perustaneet pieniä hyötypuutarhoja? Kirjaston ydintehtäviin kuuluu tiedon säilyttäminen ja jakaminen, ja sitä voi tehdä kirjaston puutarhassa hyvin käytännönläheisesti. Ilmastonmuutoksen vuoksi me kaikki tarvitsemme uusia taitoja ja tietoja, joita voi kartuttaa esimerkiksi kaupunkiviljelyn avulla. Mikään ei ole niin tärkeää kuin kirjastonhoito – paitsi puutarhanhoito!”

Paikallinen kokemus kuullaan Neulamäestä, jossa lähikirjasto, Hyötykasviyhdistys sekä asukasyhdistys ovat toteuttaneet yhdessä jo useamman kerran kaupunkiviljelyksen. Mukana kertomassa vastauksia kysymyksiin ”miten toteutettiin, mitä tehtiin ja mitä tarvitaan” ovat Hyötykasviyhdistykseltä, Kuopion alueosastolta puheenjohtaja Tarja Martikainen ja asukastoimesta Tuula Kaikkonen.

Varsinainen laatikkoviljelmä perustetaan yhdessä oppien 5.6. Kantin Kestävän Keskiviikon kylvökerralla. Kesän yli viljelmä on Kuopion Luonnonystäväin Yhdistyksen jäsenten hoidossa. Kasvua voi käydä seuraamassa Kuopion museolla kesän aikana (ei ole museon pääsymaksullisella alueella, eli tutustumassa voi käydä museon aukioloaikoina maksutta).

**************

Kantin Kestävä Keskiviikko on paikka opetella yhdessä kulutuksen vähentämistä arjessa. Miten kunnostaa tai pitää huolta jo olemassa olevista vaatteista, esineistä tai rakennuksista? Tiedon ja kokemusten lisäksi aiheita lähestytään tekemisen ja taiteen keinoin.

Kantin Kestävä Keskiviikko järjestetään vaihtuvilla sisällöillä pääsääntöisesti joka kuun ensimmäinen keskiviikko klo 16.30 alkaen Kuopion museon monitoimitilassa. Luentokerroilla eri aihepiirien asiantuntijat tarjoavat vinkkejä ja neuvontaa kestävämpien ratkaisujen ja ilmastotekojen toteuttamiseen. OMPELUSEURAT luo omalla vuorollaan Kanttiin korjausolohuoneen, johon jokainen voi tulla korjaamaan rikkinäisiä tekstiilejä ja nauttimaan vaihtuvista taidesisällöistä. Vietetään yhdessä aikaa kuluttamisen sijaan korjaten ja opitaan toisiltamme. Vapaaehtoiset aktiivit neuvovat jokaiselle taitojen mukaisen korjaustyylin.

Kuopion kaupunginkirjaston koostaman vinkkilistan avulla kirjastosta voi lainata lisää kutakin aihetta käsittelevää kirjallisuutta. Esillä olleista kirjoista on pääkirjastolla pieni näyttely tapahtumakeskiviikon jälkeen.

Tapahtumiin on vapaa pääsy. (Mahdolliset luentosisällöt striimataan Kuopion museon Youtube-kanavalle.)

Kantti on tiedon, tarinoiden ja ihmisten avoin kohtaamispaikka, joka yhdistää pääkirjaston ja Kuopion museon.

Kevätkauden aikataulu:
3.1. klo 16.30-19 OMPELUSEURAT parsintapaja sekä esityssarjassa Kappaleita – taustamusikaali – suuntaa-antavasti kokoon kursittu valikoima viisailta lainattua tekstiä ja yksinkertaista musiikkia. Tilaisuuden toimittaa esitystaiteilija Lasse Forsgrén.
7.2. klo 16.30-18 Perinteiset lakat ja puupintojen hoito
14.2. klo 16.30-19 OMPELUSEURAT: Toppavaatteiden korjaus
13.3. klo 16.30-19 OMPELUSEURAT: Pehmolelujen korjaaminen + Anna Voutilainen-Veijosen sooloteos saksofonille ja loopperille
3.4. klo 16.30-18 Kirjastopuutarhat ja laatikkoviljelyn vinkit
17.4. klo 16.30-18 Museoviraston avustukset rakennusten ja kulttuuriympäristökohteiden entistämiseen

24.4. klo 16.30-19 OMPELUSEURAT: Farkunpaikkaus. Esityssarjassa vuorossa on testailua keskeneräisestä näyttämöteoksesta Avaruus -self made space. Esiintyjät Reetta-Kaisa Iles ja Mika Juusela. Esitys ammentaa todellisista astronauttikokemuksista, mielleyhtymistä ja inhimillistä eriytyneisyyden kokemuksista. Ensi-ilta Koko teatterissa Helsingissä toukokuussa.
15.5. klo 16.30-19 OMPELUSEURAT: Kangaskenkien ja laukkujen kunnostaminen
5.6. klo 16.30-18 Laatikkoviljelmän kevätkylvöt
(Ohjelmamuutokset ja täydennykset ovat mahdollisia!)

Opastus: Toden ja tarun rajalla
2024-04-03 15:30 - 16:15, 2024-03-16 14:00 - 14:45 | Kuopion museo
Ihmisen ja luonnon suhde on muuttunut aikojen saatossa. Toden ja tarun rajalla -näyttely vie kiertäjänsä matkalle menneisyyden maailmaan, jossa myyttejä ja merkityksiä täynnä oleva luonto rytmitti ihmisen eloa. Opastetulla kierroksella vieraillaan muun muassa museon savutuvassa sekä tutustutaan entisaikojen vuodenkiertoa kuvaavaan Ajastaika-videoon.
Opastus sisältyy pääsylipun hintaan 13 € / 7 €, alle 18-vuotiaat ilmaiseksi. Museokortti käy. Opastus on kestoltaan noin 45 minuuttia.

Opastus Überhund – taiteen kiehtovat koirat -näyttelyyn
2024-03-31 14:00 - 15:00, 2024-03-17 14:00 - 15:00 | KUMMA, Kauppakatu 35, Kuopio, 70100
Kuopion taidemuseolla järjestetään avoimia opastuksia näyttelyihin joka sunnuntai klo 14 perehtyen vuoroviikoin taidemuseon eri näyttelyihin.
Suomea valloittanut ja ihastuttanut Überhund-näyttely on saapunut uusin murkinoin Kuopion taidemuseoon. Näyttelyn perusluut on kuratoinut Salon taidemuseon johtaja Susanna Luojus ja oman lisänsä mixiin tuo Kuopion taidemuseon omat kokoelmat.
Koiran ja ihmisen ainutlaatuinen suhde on kuvataiteen keskeisimpiä eläinaiheita. Vaikka koiria on kuvattu kuvataiteessa hämmästyttävän paljon, ovat ne kuitenkin hahmoina usein niin arkisia ja tavallisia, että saattavat jäädä huomaamatta. Überhund nostaa koirat katseen kohteeksi ja pääosaan. Näyttely kertoo myös lajiemme pitkästä yhteisestä historiasta ja suhteemme ainutlaatuisuudesta.
Opastukseen voi osallistua taidemuseon pääsymaksulla 10/5 €, alle 18-vuotiaat ilmaiseksi ja Museokortti käy maksuvälineeksi.

Käraste Bodil! -teemaopastus
2024-03-30 16:00 - 17:00, 2024-03-16 16:00 - 17:00 | KUMMA, Kauppakatu 35, Kuopio, 70100
Vuonna 1918 Juho Rissanen tutustui Tanskassa ystävänsä siskoon, Bodil Hallariin. He kävivät kirjeenvaihtoa vuosina 1918–1932. Rissasen kirjoittamista kirjeistä päätellen heidän välillään on alun perin vaikuttanut olleen isompiakin tunteita, romanttista rakkautta. Ajan myötä tunteet ovat miedontuneet lämpimäksi ystävyydeksi. Tästä neljätoistavuotisesta kirjeenvaihdosta ja Juho Rissaselle tärkeästä ystävyyssuhteesta kuullaan Käraste Bodil! -teemaopastuksella. Lähteinä toimivat Rissasen omat kirjeet.
Käraste Bodil! -teemaopastuksia järjestetään kolmena lauantaina: 9.3., 16.3. ja 30.3. klo 16.00. Osallistujille on varattu istumapaikat, sillä noin 45 min kestävän teemaopastuksen ajan pysytellään samassa huoneessa.
Opastukselle voi osallistua Kuopion taidemuseon pääsymaksulla 10/5 €, myös Museokortti käy maksuvälineeksi. Ennakkoilmoittautumista ei tarvita.
Lämpimästi tervetuloa!

Opastus: Apinat!
2024-03-30 14:00 - 14:45 | Kuopion museo
Näyttelyopastuksella selvitetään, miten kädelliset kehittyivät, millaisissa ympäristöissä ne elävät, miten eri lajit hankkivat ravintonsa ja monia muita apinamaisia faktoja.
Tälle opastukselle (n. 45 min) pääset osallistumaan museon pääsylipulla (13 / 7 €, alle 18-v maksutta), Museokortti käy.

Opastus: Juho Rissanen meillä ja maailmalla
2024-03-30 13:00 - 13:45, 2024-03-23 13:00 - 13:45 | Korttelimuseo, Kirkkokatu 22, Kuopio, 70100
Näyttelyopastus esittelee taidemaalari Juho Rissasen elämänvaiheita Kuopiossa sekä aikakauden kaupunkielämää.
Opastuksia järjestetään lauantaisin klo 13.
Kesto noin 30–45 min. Mukaan pääsylipulla (8/5 €, alle 18-vuotiaat maksutta, Museokortti).

Juho Rissanen meillä ja maailmalla 13.10.2023–14.4.2024
Taiteilijan lapsuudessa olivat voimakkaasti läsnä niin kuolema kuin ainainen nälkä. Kiertolaiselämää eläneen pojan elämään mahtui silti myös hauskoja hetkiä – muistoja ihmisistä, paikoista ja sattumuksista pienessä Kuopion maalaiskaupungissa. Milloin hän jäi nutustaan roikkumaan räystääseen, putosi jäihin tai tikkaat kaatuivat katulamppuja sytyttäessä – onneakin oli aika usein matkassa, ettei pahempaa sattunut. Koulunkäynti estyi myös kerta toisensa jälkeen. Lopullisesti haaveet opintiestä mursi isän kuolema Juhon ollessa 10-vuotias. Perheen vanhimpana lapsena tapahtuma pakotti pojan perheen elättäjäksi äidin rinnalle.
Juho Rissanen ponnisti maailmalle köyhyydestä ja kurjuudesta. Maailmalle lähtönsä jälkeenkin Rissanen palasi usein kotiseuduilleen Pohjois-Savoon maalaamaan ja keräsi ulkomaanmatkoillaan merkittävän kokoelman esineitä rakkaudesta kotikaupunkiinsa. Aasiasta ja Afrikasta peräisin oleva kokoelma sisältää lähes 150 objektia. Nämä maailmalta kotiin Kuopioon lähetetyt esineet ja 1800-luvun lopun valokuva-aineisto ovatkin näyttelyn herkullisinta antia.

Marianna Huttunen: Juho Rissasen Helkajuhla-freskosarja Suomen kansallisteatterissa
2024-03-27 17:30 - 18:30 | KUMMA, Kauppakatu 35, Kuopio, 70100
Suomen Kansallisteatterin alalämpiössä on Juho Rissasen viisiosainen fresko vuodelta 1928. Sen aiheena on muinainen Helkajuhla. Miksi savolaissyntyinen taiteilija tarttui tämän vain Sääksmäellä vietettävän tradition kuvaamiseen? Miksi Rissanen valikoitui teoksen tekijäksi, vaikka uuteen, vuonna 1902 valmistuneeseen teatteriin tilattiin maalaussarja Akseli Gallen-Kallelalta?
Marianna Huttusen luennolla keskiviikkona 27.3. klo 17.30 selvitellään Juho Rissasen Helkajuhla-freskosarjan kulttuuri- ja taidehistoriallisia taustoja sekä sen toteutusprosessia.
Luennolle voi osallistua Kuopion taidemuseon pääsymaksulla 10/5 €, alle 18-vuotiaat ilmaiseksi ja Museokortti käy maksuvälineeksi.

Opastus: Muuttuva luonto
2024-03-27 15:30 - 16:15 | Kuopion museo
Muuttuva luonto -näyttelyssä matkustetaan itäsuomalaisen luonnon historiaan ja nykytilaan. Matka alkaa kaukaa menneisyyden mammuttiarolta, kiertelee luonnonmetsän siimeksessä ja järvien syvänteissä ja päätyy lopulta ihmisen muokkaamaan maisemaan. Millainen mahtaa olla luontomme tulevaisuus?
Tule mukaan opastukselle tutustumaan itäsuomalaisen luonnon monivaiheiseen tarinaan!
Opastus sisältyy pääsylipun hintaan, alle 18-vuotiaat ilmaiseksi. Museokortti käy. Opastus on kestoltaan noin 45 minuuttia.

Hurttavartti: Kaverikoiratoiminta
2024-03-27 13:00 - 13:15 | KUMMA, Kauppakatu 35, Kuopio, 70100
Koira on ihmisen paras ystävä. Keskiviikkona 27.3. klo 13 Uberhund – Taiteen kiehtovat koirat näyttelyn hurttavartilla tavataan virallinen kaverikoira ja kuullaan kaverikoiratoiminnasta. Hurttavartin asiantuntijana on Pohjois-Savon Kennelliiton kaverikoiravastaava Pirjo Kärki.
Hurttavartille voi osallistua Kuopion taidemuseon pääsymaksulla 10/5 €, alle 18-vuotiaat ilmaiseksi ja Museokortti käy maksuvälineeksi.
Lämpimästi tervetuloa!

Pääsiäisteemainen puuhapaja
2024-03-27 11:00 - 16:00 | Kuopion museo
Kuopion museon pääsiäistyöpajassa pääset askartelemaan perinteisiä tai vähemmän perinteisiä pääsiäiskoristeita.
Non-stop-työpaja on avoinna ke 27.3. klo 11–16. Työpaja sopii kaikenikäisille. Työpajamaksu 3 €/askartelija.
Tervetuloa!

Opastus Juho Rissanen – Kuvauksen vilkkaus -näyttelyyn
2024-03-24 14:00 - 15:00 | KUMMA, Kauppakatu 35, Kuopio, 70100
Kuopion taidemuseolla järjestetään avoimia opastuksia näyttelyihin joka sunnuntai klo 14 perehtyen vuoroviikoin taidemuseon eri näyttelyihin.
Odotettu Juho Rissanen – Kuvauksen vilkkaus -näyttely tarjoaa uuden näkökulman Rissaseen pureutumalla hänen taiteensa lisäksi hänen elämäänsä ja persoonaansa. Esillä on sekä tuttuja että harvoin esillä olleita teoksia, myös Rissasen kirjeitä ja valokuvia, joiden kautta välittyy hänen valloittava persoonallisuutensa ja suhteensa tukijoihin ja läheisiin ihmisiin.
Näyttelyssä on teoksia koko Rissasen taiteellisen työskentelyn ajalta. Esillä on muun muassa luonnoksia Rissasen lapsuuden traagiseen tapahtumaan liittyvästä isän kuolemasta sekä Pariisin vuoden 1900 maailmannäyttelyn teoksiin tehtyjä luonnoksia. Tunnettu, yksityiskokoelmaan kuuluva maalaus Hauta-Heikin mummo (1897) on yksi näyttelyn merkkiteoksista. Mukana näyttelyssä on myös Juho Rissasen perikunnalta Yhdysvalloista lahjoituksena tänä kesänä saatu maalaus Työstä paluu (1908) sekä yksi Rissasen viimeisimmiksi jääneistä teoksista, Tyttö ja koira (1950), jonka Rissanen maalasi Yhdysvalloissa. Rissaselle läheisten savolaisaiheiden rinnalla nähdään raikkain värein maalattuja kepeitä teoksia, joissa näkyy ranskalaisen taiteen vaikutus. Näyttelyssä pääsee myös kurkistamaan taiteilijan ateljeeseen, kuulemaan ja lukemaan Juho Rissasen kirjeitä ja vierailemaan Miami Beachilla, jonka auringon alla taiteilija vietti viimeiset elinvuotensa.
Opastukseen voi osallistua taidemuseon pääsymaksulla 10/5 €, alle 18-vuotiaat ilmaiseksi ja museokortti käy maksuvälineeksi.

Kirjailijavierailu Leena Jokimaa: Huimapään muistelmat
2024-03-23 14:15 - 14:45 | Kuopion museo
Leena Jokimaa kertoo kirjastaan ”Huimapään muistelmat”.
Tilaisuus on maksuton, eikä siihen tarvitse ilmoittautua etukäteen.
Tilaisuuden järjestää Kuopion Kalevalaiset ry. yhteistyössä Kuopion museon kanssa.

Kulta se lähti Kuopiohon: Sibelius-Akatemian ja Taideyliopiston opiskelijoiden rekilaulukonsertti
2024-03-23 13:00 - 13:30, 2024-03-23 10:30 - 11:00 | KUMMA, Kauppakatu 35, Kuopio, 70100
Lauantaina 23.3. Kuopion taidemuseolla kuulaan rekilauluja Sibelius-Akatemian kansanmusiikin aineryhmän ja Taideyliopiston Avoimen kampuksen opiskelijoiden konsertissa. Konsertti on saanut innoituksen Juho Rissasen taiteesta, joka on ohjannut kappalevalintojen tekemisessä. Ohjaajana Anna-Kaisa Liedes.
”Laulu on ihmisellä ikäskun toinen kieli, jolla alkaa sydämensä liikutuksia ilmotella, kun tavallinen kieli ei löydä sanoja tarpeeksensa. Semmoisia sydämen liikutuksia ovat erittäinkin ilo ja huoli (suru), jonka tähden myös laulut enimmiten jakauvat kahteen pääosaan, ilosempiin ja huolellisempiin. On kyllä muissakin tiloissa laulu välistä syntyvä ja sopiva, ei kuitenkaan niin kuin näissä kahdessa.” -Elias Lönnrot
Esitys kestää noin puoli tuntia.
Laulajat:
Meri-Maaria Kivekäs
Anna-Kaisa Liedes (kantele)
Mia Sammalkanto
Tuike Suomalainen (viulu)
Viive Virtanen (viulu)

Museovartti: Kuopion monikielinen historia
2024-03-21 15:15 - 15:45 | Kuopion museo
Kuopion monikielinen historia -museovartti kertoo, mitä kieliä Kuopion kaduilla, kauppapaikoilla ja kodeissa on voinut kuulla halki historiallisen ajan. Viranomaisten keräämät tilastot yltävät vuoteen 1880, mutta myös tätä edeltävästä ajasta tiedetään jotakin. Tule kuulemaan lisää aiheesta Kuopion museon monitoimitilaan! Kesto noin puoli tuntia.
Museovartti on osallistujille maksuton. Tilaisuus liittyy Satakielikuukauden sekä Rasisiminvastaisen viikon teemoihin.
Kuva: Makkosen talon kulma Hämeenkadun (nyk. Käsityökatu) ja Kirkkokadun kulmassa. Victor Barsokevitsch, 1911. Kuopion kulttuurihistoriallinen museo.

Café Smart Tiedekahvila: Itsehoitolääkkeet - Turvallisuus, riskit ja uudet jakelukanavat
2024-03-21 14:00 - 15:00 | Kuopion museo
Itä-Suomen yliopiston Café Smart Tiedekahvilan aiheena on itsehoitolääkkeiden turvallinen käyttö. Mikä on itsehoitolääke, ja miten ne eroavat reseptilääkkeistä? Entä onko itsehoitolääkkeillä haittavaikutuksia tai yhteisvaikutuksia, esimerkiksi ei-lääkkeellisten valmisteiden, kuten vitamiinien kanssa? Itsehoitolääkkeiden turvallinen käyttö on tärkeä aihepiiri. Olennaista on ymmärtää niihin liittyvät riskit ja oikaista olettamukset. Jakelukanavauudistus avaa mahdollisuuksia, mutta vaatii myös huolellista harkintaa.
Päivän aiheista ovat keskustelemassa opetusproviisori, FaT Hanna Kauppinen Itä-Suomen yliopistolta ja aT, EMBA, dosentti Jouko Savolainen Itä-Suomen yliopiston apteekista.
Tapahtuma on maksuton ja avoin kaikille kiinnostuneille. Kahvitarjoilu 30 ensimmäiselle. Tervetuloa paikan päälle Kuopion museon monitoimitilaan tai seuraa tapahtumaa verkon välityksellä!
Lisätietoja antaa Anna Simolin, sähköposti anna.simolin@uef.fi, puhelin 050 433 8394.

Korttelivartti: Tekstiilivartti
2024-03-21 14:00 - 14:30 | Korttelimuseo, Kirkkokatu 22, Kuopio, 70100
Korttelivartilla tutustutaan lasten pukeutumiseen Juho Rissasen ajan Kuopiossa tekstiilikonservaattori Anu Reijosen johdolla. Vartille pääset osallistumaan pääsymaksun hinnalla ja opastus kestää 15–30 minuuttia.
Kuva: Ahti Rytkönen. Käpälälauta, Pielavesi, Tuovilanlahti. Tehnyt Antti Saastamoinen. KHM.
Juho Rissanen meillä ja maailmalla 14.4.2024 asti.

Filosofiakahvila: Normatiivinen objektiivisuus ja relativismi
2024-03-20 17:00 - 19:00 | Kuopion museo
Kevään 2024 Filosofiakahvilan avaa Timo Airaksinen aiheenaan “Normatiivinen objektiivisuus ja relativismi”
Esitelmä perustuu Airaksisen uuteen kirjaan “Filosofiaa raakana: Johdatus ajattelun arvoituksiin” (Arktinen Banaani, 2023).
Kevätkauden Filosofiakahvilan ajankohdat ovat:
ke 20.3. “Normatiivinen objektiivisuus ja relativismi”, Timo Airaksinen (HY)
ke 10.4. ohjelma julkaistaan myöhemmin
ke 22.5. ohjelma julkaistaan myöhemmin
Tilaisuus on kaikille avoin ja maksuton. Kahvila Kantista voi noutaa omakustanteiset kahvit nautittavaksi tilaisuudessa. Tilaisuuksien järjestäjänä toimii SnellmanEDU yhteistyössä Kuopion museon kanssa.
SnellmanEDU suosittelee ilmoittautumaan etukäteen Asio-Datan Kurssiilmo, jotta saat tiedon mahdollisista muutoksista ja tulevista kahviloista. Tervetuloa jälleen Filosofiakahvilaan, sekä uudet että tutut kävijät!

Luontokirjalukupiiri
2024-03-20 17:00 - 18:00 | Muut
Luontokirjalukupiiri kokoontuu kerran kuukaudessa keskiviikkoisin klo 17.00–18.00.
Lukupiirissä tutustutaan kiehtovan ajankohtaisiin teoksiin ja keskustellaan niiden herättämistä ajatuksista. Kirjallisuus- tai ympäristöasiantuntemusta ei tarvita, ja mukaan voi tulla yhdelle tai useammalle kerralle. Lukupiiri toimii hyvin myös kirjavinkkauksena – keskustelun kuunteleminen on mainio tapa löytää kiinnostavaa luettavaa!
Lukupiiri järjestetään verkossa Zoom-alustalla.
Ennakkoilmoittautumista ei tarvita.
Lisätietoja saa osoitteesta aikuistenosasto.kirjasto@kuopio.fi
Ke 20.3.2024
Kovalainen, Ritva & Seppo, Sanni: Pohjoistuulen metsä
Ke 24.4.2024
Lunde, Maja: Unelma puusta

Taidevartti: Juho Rissanen Pietarissa
2024-03-20 13:00 - 13:15 | KUMMA, Kauppakatu 35, Kuopio, 70100
Tällä kertaa taidevartilla keskiviikkona 20.3. klo 13 tutustutaan Juho Rissasen Pietarissa viettämään aikaan. Rissanen opiskeli Pietarin Taideakatemiassa Ilja Repinin johdolla vuosina 1897–1898. Ferdinand von Wrightille lähettämissää kirjeissä Rissanen kuvaa hauskoin sanakääntein kaikkea Pietarissa kokemaansa. Vartilla kuullaan suoria lainauksia Rissasen kirjeistä ja kerrotaan, millainen opiskelupaikka Pietari oli Suomesta tulleelle lähes rahattomalle taiteilijalle.
Taidevartille voi osallistua Kuopion taidemuseon pääsymaksulla 10/5 €, alle 18-vuotiaat ilmaiseksi ja Museokortti käy maksuvälineeksi.
Lämpimästi tervetuloa!

Minna Canthin päivä Kuopion korttelimuseossa
2024-03-19 10:00 - 17:00 | Korttelimuseo, Kirkkokatu 22, Kuopio, 70100
Tiistaina 19.03.2024 tulee kuluneeksi 180 vuotta Minna Canthin syntymästä. Tule juhlistamaan tätä aikansa merkittävän kulttuurivaikuttajan syntymäpäivää Minnan salonkiin Kuopion korttelimuseolle! Museoon on merkkipäivän kunniaksi vapaa pääsy ja tarjolla on mielenkiintoisia opastuksia, sekä kurkistus Minnan kirjakaapin sisälle. Opastukset järjestetään Korttelimuseossa kello 13:00 ja 15:30 alkaen.
Mikäli et pääse paikanpäälle opastusta seuraamaan, pääset mukaan tunnelmaan verkko-opastuksen välityksellä Kuopion museon YouTube-kanavalla kello 10:15. https://www.youtube.com/@Kuopion_Museo
. Striimitallenne on katsottavissa kanavalla myös opastuksen jälkeen.
Korttelimuseo on auki Minna Canthin päivänä poikkeuksellisesti kello 10:00-17:00

Sinun orkesterisi kylässä
2024-03-17 14:00 - 14:30 | Kuopion museo
Kuopion kaupunginorkesterin jousikvartetti Soila Häkkinen / viulu, Sri Gopal / viulu, Ilja Vasiliev / alttoviulu ja Peter Gospodinov / sello vierailee Kuopion museolla!
Kvartetin minikonsertissa soi Dmitri Šostakovitšin vuonna 1960 säveltämä Jousikvartetto nro 8, joka on omistettu sodan uhreille. Vaikuttavan teoksen on tulkittu kertovan myös säveltäjän omasta kamppailusta. Konsertin kesto on noin 25 minuuttia.
Vapaa pääsy, lämpimästi tervetuloa tunnelmoimaan upealle musiikkivierailulle Kuopion museolle!

Katriina Tiira: Koirien kognitiiviset kyvyt – mitä koira ymmärtää?
2024-03-16 14:00 - 15:00 | KUMMA, Kauppakatu 35, Kuopio, 70100
Mitä koira uusimpien tutkimusten mukaan ymmärtää ja käsittää? Entä millaisia tunteita koira kokee? Miten hyvin koira ymmärtää meitä? Tajuaako koira epäoikeudenmukaisuuden? Entä voiko koira tuntea empatiaa? Muun muassa näihin kysymyksiin saadaan vastaus suositulla Katriina Tiiran luennolla, joka sopii niin koiranomistajille kuin koirattomillekin.
Katriina Tiira (FT, eläinten käyttäytymistieteen dosentti, ja smartDOG testien kehittäjä) on tehnyt tutkimusta koirien käyttäytymisestä vuodesta 2008 lähtien. Katriina on tutkinut koiran käyttäytymisen ja persoonallisuuden perinnöllistä taustaa ja esimerkiksi koiran pelokkuuteen vaikuttavia ympäristötekijöitä. Viime vuosina Katriinan tutkimus on keskittynyt koirien kognitiivisiin ominaisuuksiin. Katriinalla on vahvan koiratutkimustaustan lisäksi myös poikkeuksellisen laaja käytännön kokemus niin lemmikki-, kuin työkoirienkin testaamisesta ja luonteen arvioimisesta. Katriinan luennot perustuvat uusimpaan tutkittuun tietoon koiran käyttäytymisestä.
Luennon hinta: 10€ ja Kuopion taidemuseon pääsymaksu 10/5 €, alle 18-vuotiaat ilmaiseksi ja museokortti käy maksuvälineeksi.
Varaa paikkasi luennolle ostamalla lippusi Kuopion verkkokaupasta: LUENTO: Katriina Tiira: Koirien kognitiiviset kyvyt – mitä koira ymmärtää? – Kuopion verkkokauppa
